AlexejDobrolubov/national_council_slovak_2010 huggingface dataset:
33. schôdza NR SR - 5.deň - A. dopoludnia
Dátum: 2025-04-01
Poslanec: Vančo, Branislav (PS)
Druh vystúpenia: Vystúpenie s faktickou poznámkou

56. Ďakujem, pán predsedajúci. Takisto aj ja som bol veľmi prekvapený... (Prerušenie vystúpenia predsedajúcim.) Danko, Andrej, podpredseda NR SR Skúste reagovať na vystupujúceho, aj pani poslankyňa, ani vy, na vystupujúceho, kto vystúpil, naňho reagujte! (Reakcie z pléna.) Vančo, Branislav, poslanec NR SR Ešte som nič nepovedal, pán predsedajúci. Každopádne budem sa držať toho, čo hovoríte. (Reakcie z pléna.) Mimoriadne ma prekvapil tento návrh, rovnako, rovnako ako teba, Irena. A je neuveriteľné, že práve na tomto vlastne my máme diskusiu, pretože ak ľavicoví liberáli diskutujú s údajnými sociálnymi demokratmi, tak minimálne by sa mali zhodnúť na idei a na hodnote sociálnej spravodlivosti. A tento návrh je popretie a opak sociálnej spravodlivosti, tak ako tieto dve skupiny politikov a ľudí by ho mali vnímať. A ty si povedala jednu veľmi dôležitú vec iba raz a ja ju preto zopakujem, lebo podľa mňa že presne si trafila klinec po hlavičke. Tento návrh nie je nič iné len rozoštvávanie chudoby proti chudobe. Sociálnodemokratický minister práce svojím návrhom rozoštváva chudobu proti chudobe. Namiesto toho, aby riešil chudobu, tak ako si hovorila, tak sa venuje rozoštvávaniu ľudí, ktorí žijú buď pod hranicou chudoby, alebo voči tým, ktorí nemajú nič. Ja si neviem predstaviť, teda ja som si nevedel predstaviť, že sociálnodemokratická vláda alebo minister môže prísť s takýmto, s takýmto... (Prerušenie vystúpenia časomerom.)
33. schôdza NR SR - 4.deň - A. dopoludnia
Dátum: 2025-03-28
Poslanec: Vančo, Branislav (PS)
Druh vystúpenia: Vystúpenie v rozprave

157. Vážený pán predsedajúci, vážené panie poslankyne, vážení páni poslanci, dovoľte, aby som podľa § 73 ods. 1 rokovacieho poriadku vystúpil v prvom čítaní ako určený spravodajca k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, Výbor Národnej rady Slovenskej republiky pre verejnú správu a regionálny rozvoj a Výbor Národnej rady Slovenskej republiky pre ľudské práva a národnostné menšiny. Za gestorský výbor navrhol ústavnoprávny výbor s tým, aby výbory prerokovali návrh zákona do 30 dní a gestorský výbor do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy. Ako určený spravodajca odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Odporúčam zároveň návrh zákona prideliť výborom vrátane určenia gestorského výboru a lehoty na prerokovanie návrhu zákona vo výboroch v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
33. schôdza NR SR - 3.deň - B. popoludní
Dátum: 2025-03-27
Poslanec: Vančo, Branislav (PS)
Druh vystúpenia: Vystúpenie s faktickou poznámkou

80. Ďakujem, pán predsedajúci. Ďakujem, kolegyne a kolega, za faktické poznámky. Ja teda dokončím to svoje vystúpenie, ak dovolíte, lebo ten posledný bod bol hlavný, a to ten, že pán podpredseda Gašpar jednoducho nepoprel... (Prerušenie vystúpenia predsedajúcim.) Danko, Andrej, podpredseda NR SR Reagujte na faktické poznámky, dobre? Reagujte na faktické. Vančo, Branislav, poslanec NR SR Na seba. Myslím, že je to bežné. Ale každopádne kolegyňa, kolegyňa Števulová o tom, o tom hovorila a ja to chcem, ja to chcem zdôrazniť, že pán Gašpar jednoducho vo svojom vystúpení nedokázal poprieť to, čo som ja hovoril aspoň alebo teda vysvetliť nejakým spôsobom plauzibilne, prečo sa toto deje. Prečo generálny prokurátor po štyroch rokoch vo funkcii, teda tri roky pred skončením funkcie, bude mať nárok na doživotnú rentu, ktorá bude možno vo výške celkovej, kým dožije, milión eur. Jednoducho toto treba vysvetliť, ak nechcete potom počúvať, počúvať tieto, tieto vystúpenia. A aj teraz sa nikto neprihlásil, čiže nevidím iný dôvod a inú motiváciu, ako naozaj zbaviť sa pána Žilinku skôr, dať si tam niekoho vlastného, ešte lojálnejšieho, pán Žilinka si príde na svoje, dostane kopu peňazí, bude zabezpečený do konca života a politici, političky budú mať do roku 2032 svojho, svojho generálneho prokurátora. Vieme, že aj v histórii to tak bolo, boli tu obrovské boje o generálnych prokurátorov, pomaly sa tu vlády a koalície rozpadali na tejto otázke, takže je to niečo, resp. tieto argumenty sú naozaj dôvodné... (Prerušenie vystúpenia časomerom.)
33. schôdza NR SR - 2.deň - B. popoludní
Dátum: 2025-03-26
Poslanec: Vančo, Branislav (PS)
Druh vystúpenia: Vystúpenie s faktickou poznámkou

72. Ďakujem, pán predsedajúci. Pán podpredseda Gašpar, veľa ste toho povedali, ak to nestihnem, tak sa prihlásim do ústnej, ale teda pôjdem poporade. Progresívne Slovensko nebolo v parlamente, bolo v undergrounde, mimo parlamentu, nehlasovalo vôbec v tom volebnom období, keďže nebolo v parlamente. Zato SMER, poslanci a poslankyne SMER-u hlasovali za pána Žilinku a pomohli k jeho zvoleniu. To je, to sú fakty. Takže neopakujte to, že my sme ho zvolili. Nie, vy ste ho zvolili, samozrejme aj s vtedajšou časťou koalície. Ja som čakal, že odpoviete na tie moje otázky, ale k tomu ste sa nedostali, venovali ste sa iným veciam. Takže škoda. Mohli ste to aspoň poprieť, že to tak je, že teda snažíte sa pána Žilinku motivovať touto rentou, aby odišiel z Generálnej prokuratúry a mohli ste si vy zvoliť svojho, ktorý tam bude až do roku 2032 alebo ´33. Pokiaľ ide o rozhodnutia podľa § 363, ja nekritizujem verejne rozhodnutia podľa § 363, ja kritizujem samotný § 363, vôbec, že existuje. Je to nesystémové riešenie, v tejto forme absolútne škodlivé. Dáva príliš veľkú moc jednému človeku, ktorý môže rozhodnúť o čomkoľvek a ak ho niekto trebárs vydiera alebo proste nekoná slobodne, tak môže sa stať, že nebude rozhodovať podľa toho, čo je spravodlivé, ale podľa toho, že rieši záujmy niekoho iného. A ako som povedal, preto politici vždy chceli, aby mali svojho generálneho prokurátora. Klesol počet trestných činov, pretože ste z nich urobili... (Prerušenie vystúpenia časomerom.)
33. schôdza NR SR - 2.deň - B. popoludní
Dátum: 2025-03-26
Poslanec: Vančo, Branislav (PS)
Druh vystúpenia: Vystúpenie s faktickou poznámkou

66. Ďakujem za slovo, pán predsedajúci. Tak keď pán predkladateľ aj jeho kolegovia, kolegyne mlčia, tak ja vám odpoviem. Pani poslankyňa Kolíková, bude sa to týkať predsedníčky Súdnej rady, keď sa jej budú chcieť zbaviť, keď budú chcieť, aby odišla a mohli si tam dať niekoho vlastného. Vidíme, že teda nikto sa neprihlásil, nikto nereaguje na tie naše otázky, takže môžme len zotrvávať na svojich zisteniach, ktoré vyplývajú z tých našich analýz, o ktorých tu hovoríme. A naozaj ešte by som chcel jednu poznámku k tej konsolidácii, lebo to je zaujímavý moment, ktorý ja som nepokryl vo svojom vystúpení, ale teda neodpustím si teraz. Proste vláda nekonsoliduje. Podľa mňa že to je že dezinformácia, ktorá sa rozšírila v celej krajine, lebo tu konsolidujú iba ľudia bežní, tí musia šetriť na sebe, pretože všetko zdražuje, teraz ešte príde transakčná daň, takže bude ešte drahšie, ale vláda na sebe nešetrí a na svojich ľuďoch, tým rozdáva priehrštím, vrátane generálneho prokurátora. Takže tu naozaj nie je žiadna štátna konsolidácia alebo vládna, tu iba ľudia musia šetriť a konsolidovať. No a posledná poznámka, je naozaj absurdné, absurdné a treba, aby to zaznelo aj stokrát, že generálny prokurátor dostane rentu doživotnú za to, že nedokončí svoje funkčné obdobie. To naozaj vo svete je unikát. Môžete sa chváliť, vážení koaliční predstavitelia, týmto prvenstvom, lebo to naozaj ani v žiadnej banánovej republike toto neexistuje. Ďakujem.
33. schôdza NR SR - 2.deň - B. popoludní
Dátum: 2025-03-26
Poslanec: Vančo, Branislav (PS)
Druh vystúpenia: Vystúpenie s faktickou poznámkou

18. Ďakujem za slovo, pán predsedajúci. A ďakujem aj kolegovi Sabovi aj Dvořákovi za brilantné príspevky, oba podpisujem. Zároveň, zároveň by som chcel zdôrazniť potrebu zmeny kultúry v tejto oblasti, tak ako to Oskar, tak ako to Oskar spomínal. Je to niečo, čo akoby, nepotrebujeme na to žiadny zákon, nepotrebujeme na to žiadne peniaze, je to o tom, že sa zamyslíme nad tým, čo a ako komu hovoríme, lebo naozaj stigmatizácia duševných alebo psychických problémov je ten úplne základný problém a vidím to v dennodennom živote vo svojom okolí, že naozaj veľa ľudí, a ja si dovolím povedať, že každý by sa mal zaoberať svojím duševným zdravím, aj preventívne. Nehovoriac o tom, že každý má svoje nejaké ťažkosti, ktoré keď rieši, tak potom sa nezhoršujú aspoň a každý by sa tým mal zaoberať a nie vlastne pomaly je najhoršia nadávka, ktorá teda je nejakým spôsobom spojená s duševným zdravím alebo útokom na duševné zdravie toho, toho človeka, ktorý, ktorého chce niekto uraziť. Toto je naozaj niečo, čo je strašne dôležité, nič to nestojí, iba sa nad tým zamyslieť, pretože naozaj strašne veľa ľudí okolo nás trpí, aj my, každý z nás trpíme, máme také obdobia, alebo aj dlhšie, buďme k sebe, buďme k sebe citlivejší, zároveň túto tému, hovorme o tom, hovorme o tých problémoch, lebo to je naozaj ten prvý krok a všetci sa tu budeme cítiť lepšie vďaka tomu. Ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Vančo, Branislav (PS)
Druh vystúpenia: Vystúpenie s faktickou poznámkou

162. Ďakujem, pán predsedajúci, ďakujem aj kolegom a kolegyni za faktické poznámky. Tak v prvom rade, pán poslanec Glück, ďakujem za ponuku, ale neprosím, a teda mohli ste mi to povedať aj skôr, bol by som sa možno prihlásil, ale nie, samozrejme, že je to hlúposť, ktorú chápem, prečo ste povedali, ale nevyvrátili ste to, čo som hovoril. Venovali ste sa iným veciam. Ja by som naozaj chcel počuť vysvetlenie, prečo rok a pol nie je obsadené miesto na Ústavnom súde, prečo podľa vás sa nehlásia kandidáti. Tak ako povedal kolega Dostál, v minulosti sa hlásili desiatky, desiatky kandidátov a kandidátiek a teraz sa nehlási skoro nikto. Takže minimálne by ste sa mali nad tým zamyslieť, že ako to vyzerá. Ja chápem, že vás to možno netrápi, alebo netlačí, ale ako som povedal vo svojom vystúpení, je to niečo, čo vrhá veľmi zlé svetlo a dáva priestor presne špekuláciách, kuloárnym informáciám. Ak nepoviete, nevysvetlíte túto situáciu, tak môžte rozprávať o komkoľvek, o akýchkoľvek iných prípadoch, nemá to žiadnu cenu. Musíte vysvetliť to, čo robíte, alebo to, čo nerobíte, prečo to tak je, z toho sa nijakým spôsobom neviete vyhovoriť. Ďakujem.
23. schôdza NR SR - 10.deň - B. popoludní
Dátum: 2024-12-09
Poslanec: Vančo, Branislav (PS)
Druh vystúpenia: Vystúpenie s faktickou poznámkou

24. Ďakujem, pán predsedajúci. Pán prezident poslal tie pripomienky a vetoval ten zákon, aby dal možnosť koalícii a navrhovateľovi obzvlášť, aby opravili ten zákon, aby ho dali do súladu s ústavou, a teda aby opravil tie chyby, ktoré tam sú a v tomto prípade sú závažné. A pán Lučanský jednoducho sa ani neunúval sem prísť napriek tomu, že tento bod je termínovaný dopredu na druhú hodinu, čiže dátum aj čas, čiže tu nie sú žiadne výhovorky možné. Ja si však myslím, že pán Lučanský tu nie je zámerne, pretože by nebol schopný obhajovať ten zákon, pretože tie argumenty sú naozaj, naozaj deklasujúce a ja som dokonca presvedčený, že on ani nepíše si tie návrhy zákonov, ani netuší vlastne úplne, že čo predkladá. No a v tomto kontexte je zaujímavé, že, a bolo by zaujímavé vedieť, že kto mu to teda píše, kto mu to podsúva, tieto, tieto návrhy, akí lobisti to robia, lebo zase pán Lučanský tu má aj iný návrh zákona a ten sa týka konkrétne a cieli na mimovládne organizácie, ktorých chce nazývať lobistami, keďže sa vyjadrujú k verejným veciam a riešia nejaké verejné, verejné záležitosti, tak ich chce nazývať lobistami a chce, aby všetko zverejňovali, aj pomaly, no proste všetko. No a on teda vodu káže a víno pije. Ja by som bol naozaj zvedavý, a keby tu bol, tak by som sa ho naozaj (povedané so smiechom) veľmi rád spýtal, že kto mu tie zákony píše, akí lobisti za ním chodia, aby takéto návrhy zákonov predkladal, a teda že či aj ten jeho zákon, druhý, či sa bude vzťahovať aj naňho potom, lebo mal by sa, pretože on tu chce regulovať oblasti života, právne vzťahy a pri... (Prerušenie vystúpenia časomerom.)
23. schôdza NR SR - 10.deň - B. popoludní
Dátum: 2024-12-09
Poslanec: Vančo, Branislav (PS)
Druh vystúpenia: Vystúpenie s faktickou poznámkou

14. Ďakujem za slovo, pán predsedajúci. Tak už to býva zvykom, že keď navrhuje niečo pán poslanec Lučanský, tak je to vždy legislatívna katastrofa, aj pokiaľ ide o proces, aj formu, aj obsah. Toto je presne ten prípad. Pán Lučanský zasieva obrovskú právnu neistotu a chaos do týchto vzťahov, ktoré tu vznikajú medzi tými, ktorí potrebujú a chcú vedieť informácie, ktoré sa týkajú verejnej správy, verejných záležitostí a tými, ktorí sú povinní tieto informácie poskytovať. Navyše máme tu veto prezidenta a v odôvodnení to veta prezident úplne deklasoval navrhovateľa a vyzliekol donaha tento jeho zákon, ktorý je proste hrozný a je s vysokou pravdepodobnosťou protiústavný, pretože tie dôvody veľmi dobre kolegyňa Lucia Plaváková spomenula, prečo tento zákon nieže nie je dobrý, ale je aj v rozpore s ústavou a ja som presvedčený, že ak teda si nedáte povedať od pána prezidenta, resp. pán navrhovateľ si konečne neuvedomí, aké škody spôsobuje, tak Progresívne Slovensko jednoznačne dá ústavnú sťažnosť na Ústavný súd a ja som presvedčený, že bude úspešná.
23. schôdza NR SR - 4.deň - A. dopoludnia
Dátum: 2024-11-29
Poslanec: Vančo, Branislav (PS)
Druh vystúpenia: Vystúpenie s faktickou poznámkou

157. Ďakujem za slovo, pán predsedajúci. Pán minister, áno, konsolidovať musíme, ale vy nekonsolidujete, vy ste iba zvýšili dane, zaviedli ste nové dane, tak nevyzerá konsolidácia, tak vyzerá Ficova drahota. Spravili ste to, že, respektíve keby ste chceli konsolidovať, tak by ste museli v prvom rade šetriť na sebe, ale vy ste to celé hodili na ľudí, nech si nejakým spôsobom poradia a vy ste v pohode, lebo máte aj zvýšené platy a svoje funkcie, takže, takže nemáte problém. Ale toto naozaj takto konsolidácia nevyzerá, lebo tá musí byť v prvom rade na výdavkovej strane a nie zvyšovanie daní, tTo vie každý. Zvýšiť dane ľuďom, to vie naozaj každý a to je 95 % vašej takzvanej konsolidácie. Je to iba zvyšovanie daní a zavádzanie nových daní. Posledná vec, pokiaľ ide o tých Nemcov, ja som pomerne pozorne sledoval tú diskusiu, je to demagógia, že hovoríte, že to je kvôli zelenému prístupu. V prvom rade tam išlo o bezpečnostné riziká. V roku 2011 bola tragédia, havária vo Fukušime, ktorá zanechala veľmi veľký negatívny dojem v Nemecku vzhľadom na to, že tých jadrových elektrární tam mali veľa a jednoducho, jednoducho nastal verejný tlak z bezpečnostných dôvodov, aby zavreli tie jadrové elektrárne. To sú, to sú fakty. Čiže nehádžte to na zelený prístup alebo, alebo na Green Deal, alebo na čokoľvek. To bolo, to bolo o bezpečnostných rizikách, ktoré si oni uvedomovali alebo sa báli, a preto to urobili.
23. schôdza NR SR - 4.deň - A. dopoludnia
Dátum: 2024-11-29
Poslanec: Vančo, Branislav (PS)
Druh vystúpenia: Vystúpenie s faktickou poznámkou

18. Ďakujem, pán predsedajúci. Michal, ďakujem za tvoje vystúpenie, bolo to jedno z najlepších, ktoré sme tu počuli v tejto rozprave, čiže naozaj, naozaj ďakujem. A veľmi dobre si uviedol, že v akom stave je, je Slovensko. Slovensko kvôli smeráckym vládam má obrovský investičný dlh. Nie je dobudovaná základná infraštruktúra, cesty, diaľnice, vodovody, kanalizácie, ale aj pozrite sa, v akom stave sú, v akom stave je majetok štátu, napríklad budovy, ktoré, ktoré vídavame vo svojich mestách a obciach a teraz riešia, samozrejme, chujoviny ako vždy, aby zakryli svoju vlastnú neschopnosť, svoje, svoje hádky alebo potom riešia iba svoje záujmy. A toto robia posledných, od roku 2006, vždy, keď boli pri moci. A ten výsledok je, že tá základná infraštruktúra jednoducho nie je na Slovensku dobudovaná ani zďaleka, ani tie diaľnice. Keď si pozrieme, v akom stave sú Poliaci, Česi alebo Maďari, sú ďaleko, ďaleko pred nami v investíciách. A o tomto by sme sa mali baviť. Lenže na druhej strane potom tu máme ministrov rôznych a poslancov koaličných, ktorí rozprávajú, že vlastne progresívci tu vládli vlastne aj minulý rok, aj predtým. Vlastne my už tu 20 rokov vládneme, aj teraz pomaly sa budú tváriť, že my tu vládneme, lebo náhodou nejaký úradník príde do PS-ka, tak už on tu vládol. To je že tupá lož, ktorá sa tu používa a je to, je to že hrozné. Ak si myslíte, že vám niekto uverí, no tak ste na omyle.
39. schôdza NR SR - 6.deň - B. popoludní
Dátum: 2025-09-17
Poslanec: Veslárová, Veronika (PS)
Druh vystúpenia: Vystúpenie v rozprave

Ďakujem pán predsedajúci za slovo, ja asi poruším rokovací poriadok, lebo nebudem prednášať spred rokovacieho pultu, ako povedal pán Dostál a pán predsedajúci Žiga, lebo nie je žiaľ bezbariérový, ale možno že o jednu limuzínu menej keby bolo nakúpených, tak by ten rečnícky pult aj bezbariérový bol. Ale teraz krátko sa dotnem sociálnej spravodlivosti. Vláda Roberta Fica, premiéra zdražovania žmýka tých, čo poctivo pracujú. V čase kedy by sme mali ekonomiku naštartovať idete živnostníkom pridať na odvodoch, zaviesť vyššie zdravotné odvody pre všetkých, daň z príjmu až do 35% a ukradnúť ľuďom ďalšie tri dni pracovného pokoja. 13.3 bol protest pracovníkov v sociálnych službách. Títo ľudia pracujú 12 hodinové služby, počas sviatkov, piatkov, soboty, nedieľ a starajú sa o našich najzraniteľnejších o seniorov a zdravotne znevýhodnených. A vy im beriete ešte aj dni pokoja, ktorých majú už teraz málo, ako to na tomto proteste deklarovali. Na výplatnej páske uvidia ešte menej peňazí. Sociálni pracovníci s vysokoškolským vzdelaním zarábajú 800 eur. Nemôžu si dovoliť ani zobrať hypotéku, pretože im to z tohto príjmu nevychádza a žijú v najlepšom prípade tak, že si prenajmú jednu izbu v nejakom byte. A 40-50 roční ľudia žijú ako študenti. Útočíte na neziskovky. Ja chodievam po celom Slovensku a stretávam sa s neziskovými organizáciami, ale nikoho z SNS, Hlasu, ani Smeru tam ešte nevideli. Vy, pán minister hovoríte, že sa staráte o tých najzraniteľnejších, ale prečo potom zdravotne znevýhodnení nemajú vytvorené podmienky na prácu, sú im odopierané sprievody v nemocniciach a nemajú na pomôcky? Kde ste, keď títo ľudia potrebujú pomoc? Vtedy im pomáhajú práve tieto neziskovky a platia im zdravotné pomôcky, rehabilitácie a mnohé iné veci, ktoré potrebujú k svojmu životu a nemajú na to dostatok financií. Po schválení konsolidačného balíka čaká Slovákov a Slovenky len Ficova chudoba. Ešte doplním, konsolidácia sa týka aj zdravotne znevýhodnených, pretože sú teraz pre posudzovaní na úradoch práce, aj tí ktorí majú 100% mieru funkčnej poruchy, majú nemenný trvalý stav, aj tí sú pre posudzovaní a sú im odopierané a odobraté niektoré príspevky. Preto navrhujem a prosím, aby tento konsolidačný zákon nebol schválený. Ďakujem za pozornosť. (Potlesk v sále.)
35. schôdza NR SR - 12.deň - A. dopoludnia
Dátum: 2025-06-13
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

36. Ďakujem za slovo a ďakujem aj tebe, pani poslankyňa Gažovičová, za tvoj príspevok. Ja len doplním, že na mňa sa obracajú neformálni opatrovatelia, ktorí majú problémy so svojím duševným zdravím, lebo sa niekoľko desiatok rokov starajú o svojho rodinného príslušníka a štát túto situáciu nerieši. Formálni opatrovatelia majú supervíziu raz do roka, čo podľa mňa tiež nie je úplne dostatočné, ale o neformálnych opatrovateľov sa štát v rámci duševného zdravia nestará. A taktiež by som ešte chcela doplniť, že bola vyhlásená výzva na debarierizáciu stredných škôl, ale do tejto výzvy sa prihlásilo veľmi málo stredných škôl a tým teda neprispeli k tomu, aby mohli deti so zdravotným znevýhodnením denne navštevovať školy a mohli odstrániť tak svoje bariéry a tie deti by boli sociálne začlenení a neboli by vylúčení na izolovanom domácom vzdelávaní. Ďakujem.
35. schôdza NR SR - 12.deň - A. dopoludnia
Dátum: 2025-06-13
Poslanec: Veslárová, Veronika (PS)
Druh vystúpenia: Vystúpenie v rozprave

24. Ďakujem za slovo. Vážený pán predsedajúci, vážená pani komisárka, kolegyne, kolegovia, pani komisárka, pripravili ste opäť rozsiahlu správu za predchádzajúci rok o činnosti svojho úradu. Táto správa je dôkazom toho, že vláde ani koalícii nezáleží na problémoch zdravotne znevýhodnených, pretože inak by tie problémy riešili a neprišlo by tak k rozsiahlemu porušovaniu práv zdravotne znevýhodnených. Dôkazom toho je aj to, že ste uložili ministerstvám rôzne odporúčania a len zlomok z nich boli splnené, mnohé sa nesplnili. Napríklad ministerstvo práce, sociálnych vecí a rodiny splnilo 15 odporúčaní zo štyridsiatich siedmich. Ministerstvo školstva z pätnástich odporúčaní splnilo jedno a ministerstvo financií z troch odporúčaní splnilo tiež jedno. Včera mal správu o činnosti aj verejný ochranca práv, ktorý tiež uvádzal, že žiadatelia musia dlho čakať na príspevky z úradov práce. Odpoveďou ministerstva je, že je nedostatok posudkových lekárov. Keď som na to niekoľkokrát upozorňovala s kolegyňou Simonou Petrík, tak nám minister práce, sociálnych vecí a rodiny Erik Tomáš odkázal, že sme vymysleli teplú vodu. Z tejto teplej vody je ale už ľad do letných limonád a on túto situáciu stále nerieši. Zákon o reforme posudkovej činnosti, ktorý mal tejto situácii pomôcť, nič nezlepšuje. Zdravotne znevýhodneným nepomáha, pretože predlžuje lehoty na posudky na 120 dní. V prípade náročných zdravotných znevýhodnení nie je uvedené, akých zdravotných znevýhodnení sa to bude týkať. Môže sa teda v praxi stať, že človek bude 120 dní čakať na peňažný príspevok na opatrovanie a opatrovaný aj opatrovateľ budú bez príjmu, na hranici chudoby. Vo svojej správe uvádzate aj to, že úrady práce neposkytujú poradenstvo v takej miere, ako by mali, ako v prípade príbehu pani Anny. Zároveň neziskový sektor, ktorý toto poradenstvo robí v špičkovej kvalite, je stále dehonestovaný a nedostáva dotácie. Vo vašej správe hovoríte aj o bariérach na úradoch, sobášnych sieňach, vo volebných miestnostiach. Tomuto som sa venovala s kolegyňou Janou Hanuliakovou a pripravili sme legislatívu, ktorú koalícia neprijala. Je tragické, že 15 rokov od ratifikácie Dohovoru o právach osôb so zdravotným postihnutím je práve čl. 9 prístupnosť stále v nedohľadne a nedodržiava sa. Obracajú sa na mňa aj uchádzači o zamestnanie, ktorí sú vysokoškolsky vzdelaní, majú zdravotné znevýhodnenie a v dôsledku bariér sa nemôžu zamestnať. Na záver by som dodala, že ako poslankyňa, ktorá sa dlhoročne zaoberám zdravotne znevýhodnenými, si prajem inkluzívne prostredie v plnej miere a v každej sfére života. V hlasovaní, samozrejme, podporíme vašu správu. Ďakujem pekne.